
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U   I M E   R E P U B L I K E   H R V A T S K E

R J E Š E NJ E

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za otvaranje stečajnog postupka nad dužnikom KUD PUKLO DA PUKLO, j.d.o.o. Split, Pujanke 57, OIB: 00494926060, dana 8. ožujka 2017. godine


r i j e š i o   j e                                               

I. Obustavlja se stečajni postupak nad dužnikom KUD PUKLO DA PUKLO, j.d.o.o. Split, OIB: 00494926060.

II. Nalaže se dužniku KUD PUKLO DA PUKLO, j.d.o.o. Split, OIB: 00494926060, da u roku od 8 dana plati Financijskoj agenciji, na ime naknade troškova ovog postupka, iznos od 175,00 kn i to na račun Financijske agencije broj: HR4223900011100017042, model HR05, poziv na broj 7524005-00494926060.


Obrazloženje

Financijska agencija, Regionalni centar Split (u daljnjem tekstu FINA) podnijela je ovom sudu 12. travnja 2016. god. prijedlog za otvaranje stečajnog postupka nad dužnikom KUD PUKLO DA PUKLO, j.d.o.o. Split, a sve sukladno odredbama čl. 110. st. 1. Stečajnog zakona (Narodne novine 71/15, dalje SZ). 

U podnesenom prijedlogu u bitnome je navedeno da dužnik na dan 8. travnja 2016. godine, u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 6.672,81 kn, kao i da prema podacima koji su dostavljeni od Hrvatskog zavoda za mirovinsko osiguranje dužnik ima 2 zaposlena, a predlagatelj da ne raspolaže podacima o imovini dužnika. 

Ocijenivši podneseni prijedlog urednim i dopuštenim, rješenjem ovog suda posl. br. 12. St-1060/2016 od 10.02.2017. god. pokrenut je prethodni postupak radi utvrđivanja pretpostavki za otvaranje stečajnog postupka nad dužnikom. 

Na ročištu radi očitovanja o podnesenom prijedlogu, koje je u prethodnom postupku održano kod ovog suda 07.03.2017. god., dužnik je izjavio da se protivi prijedlogu za otvaranje stečajnog postupka budući da su sve nepodmirene obveze koje su bile evidentirane na njegovom računu u međuvremenu, prije petnaestak dana, u cijelosti podmirene te da danas nema bilo kakvih nepodmirenih obveza evidentiranih na njegovom računu, odnosno da njegovi računi više nisu blokirani. S obzirom na navedeno, dužnik je predložio sudu obustaviti  ovaj stečajni postupak.

FINA je za potrebe prethodnog postupka dostavila ovom sudu 06.03.2017. god. potvrdu o evidentiranim neizvršenim osnovama za plaćanje dužnika, u smislu odredbi čl. 6. st. 2. i 4. SZ-a, a iz koje potvrde je razvidno da na dan 03.03.2017. god. dužnik u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 0 dana.

Odredbom čl. 128. st. 9. SZ-a propisano je da ako dužnik do završetka prethodnog postupka postane sposoban za plaćanje, sud će postupak obustaviti, a troškove provedenog postupka u tom slučaju dužan je naknaditi dužnik.

Kako je dakle iz potvrde FINE od 03.03.2017. razvidno da dužnik u Očevidniku redoslijeda osnova za plaćanje više nema evidentiranih nepodmirenih obveza za plaćanje, odnosno da njegovi računi više nisu u blokadi, to je stoga očito da je dužnik u međuvremenu postao sposoban za plaćanje, a radi čega je, primjenom odredbe čl. 128. st. 9 SZ-a, ovaj postupak valjalo obustaviti.

S obzirom da je prema navodima z.z. dužnika s ročišta od 07.03.2017. god. dužnik izašao iz blokade, odnosno podmirio evidentirane nepodmirene obveze na računu, prije petnaestak dana, a što je dakle bilo nakon podnošenja prijedloga za otvaranje stečajnog postupka u ovom predmetu, kao i obzirom da je ovaj postupak obustavljen u skladu s odredbama čl. 128. st. 9. SZ-a, dužnik je dužan naknaditi troškove ovog postupka, a koje troškove čini naknada FINI za obavljanje poslova u ovom stečajnom postupku u iznosu od 175,00 kn. 

Naime, odredbom čl. 110. st. 5. SZ-a propisano je da Financijska agencija ima pravo na naknadu troška za podnošenje prijedloga iz čl. 110. st. 1. SZ-a. Nadalje, sukladno odredbi čl. 3. Pravilnika o vrsti i visini naknade troškova Financijske agencije u predstečajnom postupku i o visini naknade troška Financijske agencije za podnošenje prijedloga za otvaranje stečajnog postupka (Narodne novine br. 106/15) visina naknade Financijske agencije za podnošenje prijedloga za otvaranje stečajnog postupka iznosi 140,00 kn uvećano za PDV, što ukupno iznosi 175,00 kn. FINA je u podnesenom prijedlogu predložila sudu odrediti isplatu te naknade u njenu korist i to na račun naveden u toč. II. izreke ovog rješenja.

Slijedom naprijed navedenog i na temelju naprijed navedenih propisa, odlučeno je kao u toč. I. i II. izreke ovog rješenja. 

U Splitu, 8. ožujka 2017. godine.
 
S U D A C 

Paško Bačić



POUKA O PRAVNOM LIJEKU: 
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi ovom sudu, pismeno u tri primjerka, u roku od 8 dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova.

